Kegyelem nektek és békesség Istentől a mi Atyánktól és az Úr Jézus Krisztustól!

1Thessz 5, 16-24

*Mindenkor örüljetek, 17szüntelenül imádkozzatok, 18mindenért hálát adjatok, mert ez Isten akarata Jézus Krisztus által a ti javatokra. 19A Lelket ne oltsátok ki, 20a prófétálást ne vessétek meg, 21de mindent vizsgáljatok meg: a jót tartsátok meg, 22a gonosz minden fajtájától tartózkodjatok! 23A békesség Istene szenteljen meg titeket teljesen, és őrizze meg a ti lelketeket, elméteket és testeteket teljes épségben, feddhetetlenül a mi Urunk Jézus Krisztus eljövetelére. 24Hű az, aki elhív erre titeket; és ő meg is cselekszi azt.*

Lélekkel örülő Gyülekezet!

Mai vasárnapunk a Jubilate nevet viseli, ami azt jelenti örvendezni, ujjongani. Így kezdi Pál apostol is mai igénkben: „*Mindenkor örüljetek”*. Ez az üzenet; az ujjongásra való elhívás, ez azonban nem csak most jelenik meg az egyházi év során, hanem advent harmadik vasárnapján is, megszólal felénk. Ugyan, akkor Pál apostolnak egy másik levelében leírtak alapján, a Filippiekhez írott levél szavai alapján: *„Örüljetek az Úrban mindenkor! Ismét mondom: örüljetek!”*, de azért elég egyértelmű az összecsengés, a mai igehirdetési igével, illetve a vasárnap címadó zsoltárversével is: *„Örvendj, egész föld, az Istennek!”*.
Nem is csak egyszerű bíztatásnak tűnik ez, hanem már-már inkább felszólításoknak, de legalábbis erőteljes emlékeztetésnek mindenképpen. Korokon átívelően szólal meg ez az üzenet az Isten kegyelmét élvező ember felé, akár évszázadokkal Jézus előtt, akár a Pál apostol korában az induló gyülekezeteknek, akár az óegyházban, akár ma. Úgy tűnik, hogy az emberiség szinte állandóan rászorul arra, hogy figyelmeztetve, illetve emlékeztetve legyen, hogy bizony ujjongania kellene, hogy van miért örülnie, mert nagyon könnyen hagyja magát megtéveszteni és a csüggedés, az elkedvetlenítés, a negativitás fogságába zárni. Úgy tűnik, hogy az Úr áldásai, a Krisztus kegyelme, valahogy újra és újra alul marad az emberi aggodalmak és a világi bizonytalanságok hangjaival szemben. Jól mutatja ezt, hogy mennyire könnyen dobálóznak folyamatosan azzal az emberek, hogy háborúkra, járványokra, természeti katasztrófákra, vagy épp társadalmi igazságtalanságokra figyelve, hogy „Ó-ó, ezek bizony már a végidők jelei!”. Tegyük a covidot a nagy pestisjárvány mellé és hasonlítsuk össze arányaiban a kettőt! Tegyük a mai háborús helyzetet a százéves háború, vagy valamelyik világháború, vagy a mellé, hogy van olyan régiója a Földnek, ahol évtizedek óta háborús helyzetben élnek az emberek. Hogy a keresztényüldözések kapcsán már ne is említsem, hogy az első századokban mire számolhatott egy magát kereszténynek valló, vagy akár az első protestánsok milyen gyorsan találhatták magukat pl gályarabságban. Ma a végidők jeleiről beszélni ezek miatt az említettek mellett eleve kissé furán is hat, de valójában se így, se úgy nem kellene, hogy azzal jellemezzük a mai helyzetünket, hogy rosszabb, mint ekkor, vagy akkor, hogy reménytelen, hogy elkeserítő.
Nem kellene még akkor sem, ha tényleg a végidők legsötétebb pillanatait élnénk, hiszen az azt jelentené, hogy minket ezek határoznak meg. Félreértés ne essék, nem szenteskedve akarom azt mondani, hogy nem kellene, hogy megérintsen, hogy van szenvedés és fájdalom a világban, hanem azt mondom, hogy nem szabadna, hogy ez határozzon meg. A kettő nem zárja ki egymást! De onnantól, hogy én is azt szajkózom keresztényként naphosszat, hogy reménytelenség, fájdalom, szenvedés, bánat, onnantól elég nagy hamisságnak tűnik azt mondani, hogy engem a Krisztus értem való feltámadásának az örömhíre határoz meg.

Volt nagyszüleimnek egy zenélő órája, ami nagyon szép dallamokat játszott minden egész órában, nagyon szerettük. Kiskamasz lehettem, amikor az óra mechanikájában valami meghibásodott és a szép dallamok helyett torz nyekergés szólalt már csak meg belőle. Az órát próbálták javíttatni, mert az egész család szerette, de nem lehetett és végül kidobásra került.
A keresztény ember hangja, a mi vallástételünk, a megváltottságunk szép, ünneplő, örömmel teli hangja éppen így eltorzulhat. Rekedt, depresszív, Isten és egymás számára is fülsértő nyekergéssé vállhat.
Miért akarjuk, vagy legalábbis miért hagyjuk, hogy az örömünkből, az ujjongásunkból, semmirevaló panaszáradat legyen?

„*Mindenkor örüljetek, 17szüntelenül imádkozzatok, 18mindenért hálát adjatok, mert ez Isten akarata Jézus Krisztus által a ti javatokra.”*

A ti javatokra ez az Isten akarata, ahogyan Pál is mondja mai alapigénkben. Nem Istenért kötelező ez keresztényként, hanem ez a ti javatokra van, ezért ez az Úr akarata. Örülni, imádkozni, hálát adni – nem pedig mogorván, cinikusan, irigykedve veszekedni és panaszkodni. Nem kérdés, hogy mit hallgatunk elvileg szívesebben a két csoport közül, mégis sokszor a gyakorlatunk pont az ellenkezőjét mutatja.

Jól tudom, hogy ezen a ponton szokott előkerülni az a kérdés, hogy „igen-igen, jó lenne ujjongva, örömben élni, de honnan vegyek ehhez erőt?”. És persze elrendezhetem ezt annyival és nem is hazudnék vele, hogy idézem szintén Pál apostolt: *„Mindenre van erőm Krisztusban, aki megerősít engem.”*, de mivel épp ennek a szilárdsága az, ami elhomályosul ilyenkor, ezért némileg üres rakétapuffogtatásnak látnám.
Inkább nézzünk rá először a problémára és aztán jussunk el idáig! Ahhoz, hogy így tegyünk egyszerűen csak meg kell fordítani a kérdést és arra kell ránéznünk, hogy honnan vannak, miért vannak a gyengeségeim, ami miatt nem csak a már említett krisztusi, tiszta és szép ünneplő hangunk veszett el, hanem valóban nem tudunk beleállni azokban a szolgálatokba se, amiket a igénk folytatásában említ az apostol: a Lélek szavának komolyanvétele, a prófétálás, a jó és rossz közötti egyértelmű, éles határhúzás. Fel kell tehát tennünk a kérdést, hogy honnan is vannak a gyengeségeink?
A világtól? Ha igen, akkor egyszerű a válasz a másik kérdésben is. Azért nem tudod, hogy honnan legyen erőd, mert nem Krisztussal élsz. Ha vele élsz, akkor nem a világ fájdalmai határoznak meg, tehát nem is telepedhetnek rád úgy, hogy azokkal szemben alul maradjon az örömöd. Szokták mondani, hogy az vagy, amit megeszel. Én most úgy formálnám ezt, hogy az vagy, amit elhiszel, illetve akit hiszel. Krisztusé vagy, vagy a világé? Az Ő igéjét fogyasztod, vagy a világ szavát?
A második lehetőség, hogy önmagad gyengeségeivel küzdesz, magadat érzed rossznak és kevésnek? Ebben az esetben valami olyasmiről van szó, mint az önbántalmazás, vagy akár öncsonkítás. Kaptál valamit, az Isten kegyelmét és békességét, azt a szeretetet, ami érted mindent megad, és ahelyett, hogy így teljes életet kezdenél élni, inkább levágod, eltávolítod az életedből. Igen, az Isten nélkül elveszettek és fájdalmasan reménytelenek lennénk, de nem vagy az Isten nélkül. Neked teljes lehet az életed Krisztussal, akkor miért akarnál belőle hiányos selejtet csinálni? Az Úr hűséges hozzád és meg akar tartani téged a kegyelemben, abban az ünnepben, amit ő készített el és tett élővé számodra, ahogyan igénk is mondja: „*Hű az, aki elhív erre titeket; és ő meg is cselekszi azt.”*. Isten teljessé tett Krisztus által az életed, úgyhogy ne akard törött kis szilánkként élni, mert az valóban a hiány fájdalmát fogja hordozni csak!
Akkor mi marad még a gyengeségünk forrásának? A kísértés, a csábítás, a rosszakarat, a sátán? De hiszen épp csak 3 hete ünnepeltük, hogy Krisztus győzedelmeskedett mindezek felett érted! Feltámadás ünnepe nem egy szuperhős történet, hanem érted történt valóság. Ha ezt komolyan veszem, ha a húsvéti örömöt viszem tovább, ünneplem hálaadással az életem minden napján, akkor, hogy lehetne, hogy ezek az én gyengeségeimmé váljanak és bennem győzzenek az evangélium hangja felett? Sehogy, csak egy módon, ha én magam hallgattatom el az örömhírt, ha én oltom ki a kapott fényt, a világ világosságát a szívemben.
Pál apostol igénkben szintén felhívja a figyelmet arra, hogy bizony nem szabad lélekoltókká válnunk. Se önmagunk, se mások számára.
És itt kapcsolnám össze a két kérdést. Mert ahogy láthattuk a gyengeségünk okát keresve, valójában nem kellene gyengének éreznünk magunkat, hiszen már meg vagyunk erősítve. A Lélek által, a bátorító, vigasztaló, megerősítő Szentlélek által a hitünk, a bennünk lévő élő evangélium hegyeket mozgathatna meg. Nem vagyunk gyengék, hiszen már erőssé lettünk a Krisztus által az Úr akarata szerint. Mi ezt már csak elveszíteni, vagy inkább elvesztegetni tudjuk. A gyertyánkat a Világ Világossága már meggyújtotta, már van fényünk, erőnk, itt, ma, amit ráadásul minden veszteség nélkül meg is tudunk osztani – hiszen mivel lesz kevesebb a gyertya, ha meggyújt egy másikat? Az a tűz, amit kaptál, folyamatosan táplálva van, a Lélek által élesztett és erősített tűz. Ezt jelenti, hogy : *„Mindenre van erőm Krisztusban, aki megerősít engem.”*, hogy Ő már tüzet gyújtott benned, élő és ható erővel áldott meg téged. Ezt már 1) csak kioltani tudod, ahogy Pál írja igénkben: „*A Lelket ne oltsátok ki”*, vagy 2) megvetni tudod: „*a prófétálást ne vessétek meg*”, vagy 3) figyelmen kívül hagyni tudod és úgy dönteni: „*de mindent vizsgáljatok meg: a jót tartsátok meg”*.

Ahhoz tehát, hogy ma ujjongó és ne aggodalmaskodó, hogy ma feltámadást ünneplő, hogy ma boldog, örömteli életet élj, nem kell stuccpolitikát folytatnod, nem kell elrejtőznöd a világ elől. Igen is lehet minden napod valósága az öröm - csak te ne oltsd ki a tüzét – és akkor meg fogod tapasztalni, hogy amit Pál áldásként ír a thesszalonikai gyülekezetnek, az ennek a gyülekezetnek is lehet megtapasztalt valósága: „*A békesség Istene szenteljen meg titeket teljesen, és őrizze meg a ti lelketeket, elméteket és testeteket teljes épségben, feddhetetlenül a mi Urunk Jézus Krisztus eljövetelére.”*
Ez az Isten akarata, békessége, öröme érted! Ámen